పరిశీలనలో స్టేట్‌ బ్యాంకుల విలీనం
- త్వరలోనే నిర్ణయం ప్రకటిస్తాం: జైట్లీ శ్రీ నెలాఖరున మంత్రివర్గ పరిశీలనకు నోట్‌
న్యూఢిల్లీ: దేశంలో బ్యాంకింగ్‌ రంగాన్ని బలోపేతం చేయడానికి ప్రభుత్వ కట్టుబడి ఉందన్న విషయాన్ని ఆర్థిక మంత్రి అరుణ్‌ జైట్లీ మరోమారు స్పష్టం చేశారు. సోమవారం దేశంలోని బ్యాంకింగ్‌ సంస్థలు, ఇతర విత్త సంస్థల ప్రతినిధులతో ఆయన త్రైమాసిక సమీక్ష నిర్వహించారు. అనంతరం ఆయన మాట్లాడుతూ దేశంలో బ్యాంకుల ఏకీకరణ దిశగా సర్కారు యోచిస్తున్నట్లు తెలిపారు. ఈ విషయాన్ని తాను బడ్జెట్‌లోనే స్పష్టం చేసినట్లుగా వివరించారు. ప్రస్తుతానికి 'స్టేట్‌ బ్యాంక్‌ ఆఫ్‌ ఇండియా'లో (ఎస్‌బీఐలో) అయిదు అనుబంధ బ్యాంకులతో సహా 'భారతీయ మహిళా బ్యాంక్‌' విలీనం విషయాన్ని సర్కారు పరిశీలస్తోందని అన్నారు. ఈ విషయమై త్వరలోనే నిర్ణయం ఒక నిర్ణయం వెలువడుతుందని ఆయన తెలిపారు. ఎస్‌బీఐలో అనుబంధ బ్యాంకులైన 'స్టేట్‌ బ్యాంక్‌ ఆఫ్‌ బికనీర్‌ అండ్‌ జైపూర్‌', 'స్టేట్‌ బ్యాంక్‌ ఆఫ్‌ ట్రావెన్‌కోర్‌', 'స్టేట్‌ బ్యాంక్‌ ఆఫ్‌ పటియాలా', 'స్టేట్‌ బ్యాంక్‌ ఆఫ్‌ మైసూర్‌', 'స్టేట్‌ బ్యాంక్‌ ఆఫ్‌ హైదరాబాద్‌'ల విలీనం కోరుతూ బ్యాంకు బోర్డు ప్రభుత్వానికి ఇప్పటికే ప్రతిపాదనలు పంపిన విషయం తెలిసిందే. ఈ బ్యాంకుల విలీనంతో ఎస్‌బీఐ రూ.37 లక్షల విస్తృతితో దాదాపు 50 కోట్ల మంది ఖాతాదారులను కలిగిన సంస్థగా ఎదగనుంది. కాగా, ఎస్‌బీఐలో అనుబంధ బ్యాంకుల విలీనానికి సంబంధించిన ప్రతిపాదనపై ఇప్పటకే క్యాబినెట్‌ నోట్‌ తయారైనట్లుగా సమాచారం. ఈ నెలాఖరు నాటికి విలీనం విషయం క్యాబినెట్‌లో చర్చకు రానున్నట్లుగా తెలుస్తోంది. క్యాబినెట్‌ అనుమతి లభించగానే విలీనం ప్రక్రియ మొదలవుతుందని తెలుస్తోంది.
బ్యాంకులకు మరిన్ని అధికారాలు..
'ప్రభుత్వ రంగ బ్యాంకు'లకు (పీఎస్‌బీలకు)మరింత మూలధన సాయం అందించేందుకు తమ సర్కారు కట్టుబడి ఉందని ఆర్థిక మంత్రి అరుణ్‌ జైట్లీ అన్నారు. ప్రభుత్వం ఇందుకోసం రూ.25,000 కోట్లను కేటాయించిందని తెలిపారు. అవసరమైతే మరిన్ని నిధులను అందజేసేందుకు కూడా సిద్ధంగా ఉన్నట్లు తెలిపారు. పీఎస్‌బీల పనితీరు అంచనా వేసిన దాని కంటే కూడా మెరుగ్గానే ఉందని వివరించారు. మార్చితో ముగిసిన ఆర్థిక సంవత్సరానికి పీఎస్‌బీలు మొండి బాకీలకు అత్యధిక కేటాయింపుల జరపడం కారణంగా సంయుక్తంగా దాదాపు రూ.18,000 కోట్ల నష్టాలను ఎదుర్కోవాల్సి వచ్చిందని తెలిపింది. 2015-16 ఆర్థిక సంవత్సరానికి పీఎస్‌బీ బ్యాంకులు వాస్తవంగా రూ.1.40 కోట్ల నిర్వహణ లాభాలను ఆర్జించినట్లుగా తెలిపారు. అత్యధిక కేటాయింపుల కారణంగా గత ఆర్థిక సంవత్సరం చివరి రెండు త్రైమాసికాల్లో గణనీయంగా కేటాయింపులు జరిపాయని అన్నారు. బ్యాంకర్లతో సమావేశంలో భాగంగా నిరర్థక ఆస్తులు, మొండి బాకీల అంశంతో పాటుగా ఆర్థిక సమ్మిళిత పథకాలు స్టాండప్‌ ఇండియా, ముద్రా వంటి పథకాలకు, పరిశ్రమలకు బ్యాంకుల ఆర్థిక సాయం గురించి కూడా చర్చ జరిగినట్లు సమాచారం. బ్యాంకుల సాధికారికతకు ప్రభుత్వం కట్టుబడి ఉందన్న జైట్లీ మొండి బాకీల సమస్యను అధిగమించేందుకు బ్యాంకులకు మరిన్ని అధికారాలను అందజేసే ప్రక్రియ కొనసాగుతుందని తెలిపారు. ఈ ప్రక్రియలో భాగంగానే 'బ్యాంక్‌రప్టసీ' (దివాలా), 'ఇన్‌సాల్వెన్సీ కోడ్‌'లను సమర్థంగా అమలులోకి తెస్తున్నట్లుగా తెలిపారు.
మీ స్నేహితులకు రికమెండ్ చెయ్యండి